OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Za območje Sredozemlja, na katerem živi 180 milijonov ljudi, za katere velja, da se soočajo s pomanjkanjem vode, so na splošno značilne visoke ravni vodnega stresa. Zato je na tem območju še kako pomembno trajnostno upravljanje oskrbe z vodo in prehranskih sistemov.

Podnebne spremembe povzročajo čedalje hujše pomanjkanje vode na območju, kar močno vpliva na kmetijstvo. Največ razpoložljive vode se uporablja za namakanje. Zaradi pomanjkanja vode se zmanjšuje pridelek in povečuje njegova nestanovitnost, kar še dodatno obremenjuje naravne vire in zmogljivost zagotavljanja čiste vode in cenovno dostopne hrane prebivalcem regije.

To po drugi strani negativno vpliva na prehrano, zdravje, preživljanje, življenjski standard in raven blaginje. Te socialne in gospodarske napetosti so glavni razlogi za nestabilnost. Povzročajo tudi migracije, in sicer tako notranje, pri katerih se številne kmečke družine selijo v mesta, kot tudi zunanje, pri katerih se del prebivalstva seli v druge regije, zlasti v Evropo.

Netrajnostno upravljanje oskrbe z vodo in prehranskih sistemov na območju Sredozemlja je mogoče pripisati več dejavnikom, vključno s politično nestabilnostjo, podnebnimi spremembami in hitro rastjo prebivalstva. Eden od glavnih razlogov za to je neobstoj sklopa skupnih inovativnih rešitev, ki bi bile prilagojene dejanskemu stanju v regiji in bi jih bilo mogoče zlahka prenesti na celotno regijo. Te rešitve pa se še ne bodo začele razvijati, saj splošna raven naložb v raziskave in inovacije na območju Sredozemlja ni sorazmerna z obsežnostjo regionalnega izziva. Ravni naložb se zelo razlikujejo tudi od države do države. Financiranje ni usmerjeno v reševanje težave v zvezi z oskrbo z vodo in hrano, zadevne zainteresirane strani, na primer iz zasebnega sektorja, pa nimajo vedno dovolj velikih zmogljivosti na področju raziskav in inovacij. Poleg tega so prizadevanja za sodelovanje na področju raziskav in inovacij med državami članicami Unije ter državami južnega in vzhodnega Sredozemlja preveč razdrobljena (večinoma temeljijo na dvostranskih sporazumih), da bi lahko imela znatnejši učinek.

V zvezi s tem in ob upoštevanju migracij je zlasti pomembna in ustrezna pobuda skupnega programa PRIMA, ki jo vodijo sodelujoče države iz Unije in južnega Sredozemlja. Pobuda sledi pristopu novega migracijskega partnerstva za okrepljeno finančno sodelovanje z državami članicami in drugimi partnerji. Kaže, kako lahko raziskovalna politika zagotovi učinkovito usklajevanje s pritegnitvijo nacionalnih proračunskih sredstev in povezovanjem sredozemskih držav, da bi skupaj rešile dolgotrajne skupne težave.

Strateški cilj programa je razviti skupne inovativne rešitve za oskrbo z vodo in prehranske sisteme, ki jih območje Sredozemlja nujno potrebuje. Z uresničitvijo tega strateškega cilja bo zagotovljena večja uspešnost, stroškovna učinkovitost in trajnost oskrbe z vodo in prehranskih sistemov. Raziskave in inovacije bi tako lahko pomagale rešiti večje težave v zvezi s prehrano, zdravjem in socialno blaginjo ter bi nazadnje pomagale obrniti trende množičnih migracij. Da bi lahko obvladali izziv migracij, bi morali čim bolj povečati učinek vzvoda politik na področju raziskav in inovacij v skladu s Sporočilom Komisije o vzpostavitvi novega partnerskega okvira s tretjimi državami v okviru evropske agende o migracijah (COM(2016) 385).